Secretarul de stat din Finanțe, Marius Alin Andries, clarifică poziția PNL privind cota unică
- Moraru Iulia
- 1 martie 2024, 14:37
Marius Alin Andries, în calitate de secretar de stat în Ministerul de Finanțe, afirmă că poziția PNL cu privire la cota unică este foarte clară și subliniază că alegerea între impozitarea progresivă a veniturilor din salarii și cota unică este o decizie politică.
Marius Alin Andries a vorbit despre cota unică după ce a luat parte la cea de-a XX-a ediție a Conferinței Anuale de Taxe "Tradiție și inovație în fiscalitate. Mereu cu un pas înaintea timpului" organizată de PwC Romania.
Poziția PNL cu privire la cota unică, explicată de secretarul de stat Marius Alin Andries
El a subliniat că Ministerul de Finanțe are responsabilitatea politicii fiscale și își propune să efectueze o analiză exhaustivă în vederea creării unui sistem fiscal mai echitabil și mai eficient.
Conform afirmațiilor sale, în componenta de reformă fiscală din Planul Național de Redresare și Reziliență (PNRR), Ministerul Finanțelor și-a asumat responsabilitatea de a revizui cadrul fiscal, astfel încât să fie aliniat cu actuala și viitoarea etapă de dezvoltare economică a României.
Acest lucru implică îmbunătățirea structurii veniturilor fiscale și eliminarea distorsiunilor și lacunelor din sistemul fiscal.
Stabilirea unui tip de impozit, o decizie politică
"Asa cum am spus și în cadrul conferinței, decizia privind impozitul pe veniturile din salarii și asimilate salariilor - impozitare progresivă versus cota unică - este una politică.
Andries declară că PNL a promovat și a susținut acest tip de impozitare în decursul ultimilor 20 de ani. Aceasta reprezintă un element ideologic al partidului, o limită pe care liberalii nu sunt dispuși să o depășească.
"Nu vom fi de acord cu creșterea taxelor pentru români sau cu un sistem de impozitare progresiv.
Vrem ca românii care muncesc să nu fie îngenuncheați de taxe mari, iar companiile care produc un profit curat să nu fie penalizate dacă au reușit pe piața liberă.
România este mai competitivă cu cota unică. Doar așa vom continua să atragem investitori care să contribuie la dezvoltarea României, așa cum s-a întâmplat în ultimele două decenii de dezvoltare", a mai adăugat într=o postare pe Facebook Marius Alin Andries despre cota unică.